**Εθνικό και Καποδιστριακό Πανεπιστήμιο Αθηνών**

**Νομική Σχολή**

**Ενιαίο Πρόγραμμα Μεταπτυχιακών Σπουδών**

**Ευρωπαϊκό και Συγκριτικό Δημόσιο Δίκαιο**

Θέμα: Κοινοβουλευτικά και Προεδρικά Συστήματα

**Α΄ Εξάμηνο Ακαδημαϊκού Έτους 2016-2017**

**Υπεύθυνος Καθηγητής:**

 Γεώργιος Γεραπετρίτης

**Φοιτήτρια:**

Ελεούσα Αγιομαυρίτη

ΑΜ 7340011216001

Πίνακας Περιεχομένων

[Εισαγωγή 4](#_Toc474611279)

[§ 1. εννοια και νομικός ορισμός του αντιπροσωπευτικού συστήματος 4](#_Toc474611280)

[§ 2. Είδη αντιπροσωπευτικού συστήματος με κριτήριο το βαθμό χωρισμού των εξουσιών 4](#_Toc474611281)

[Κεφάλαιο Πρώτο 5](#_Toc474611282)

[Κοινοβουλευτικό Σύστημα 5](#_Toc474611283)

[§ 3. Γένεση 5](#_Toc474611284)

[§ 4. Είδη 7](#_Toc474611285)

[§ 5. Χαρακτηριστικά 8](#_Toc474611286)

[§ 6. Το πρότυπο της Αγγλίας σήμερα 10](#_Toc474611287)

[§ 7. Λίγα λόγια για την Ελλάδα 10](#_Toc474611288)

[Κεφάλαιο Δεύτερο 11](#_Toc474611289)

[Προεδρικό Σύστημα 11](#_Toc474611290)

[§ 8. Γένεση 11](#_Toc474611291)

[§ 9. Χαρακτηριστικά του αμερικανικού προεδρικού συστήματος 11](#_Toc474611292)

[§ 10. Εξάπλωση του προεδρισμού 14](#_Toc474611293)

[Κεφάλαιο Τρίτο 16](#_Toc474611294)

[Η ενδιάμεση μορφή του ημι-προεδρικού συστήματος 16](#_Toc474611295)

[§ 11. εννοια 16](#_Toc474611296)

[§ 12. Χαρακτηριστικά του γαλλικού συστήματος 17](#_Toc474611297)

[§ 13. αλλες χώρες με ημι-προεδρικό σύστημα 19](#_Toc474611298)

[Κεφάλαιο Τέταρτο 20](#_Toc474611299)

[Το σύστημα της κυβερνώσης Βουλής 20](#_Toc474611300)

[§ 14. εννοια 20](#_Toc474611301)

[§ 15. Το ελβετικό παράδειγμα 20](#_Toc474611302)

[Επίλογος 21](#_Toc474611303)

[§ 16. Γενικά συμπεράσματα 21](#_Toc474611304)

§ 17. Κριτικη της διακρισης 23

[Βιβλιογραφία και Πηγές 24](#_Toc474611305)

# Εισαγωγή

# § 1. Έννοια και νομικός ορισμός του αντιπροσωπευτικού συστήματος

Αφ’ ης στιγμής ο λαός έχει την κυριαρχία μέσα στο κράτος προκύπτει το πρόβλημα του ποιος ασκεί την κρατική εξουσία. Αν την ασκεί ο ίδιος ο λαός, η δημοκρατία είναι άμεση. Ο λαός στην πραγματικότητα ταυτίζεται με το κράτος, είναι το ίδιο το κράτος. Η δημοκρατία είναι άμεση μόνο κατά την αρχαιότητα και σήμερα σε κάποια ελβετικά καντόνια. Η σύγχρονη δημοκρατία είναι έμμεση ή αντιπροσωπευτική. Ο λαός δεν ταυτίζεται με το κράτος, αλλά είναι όργανό του (το εκλογικό σώμα) και μάλιστα το ανώτατο. Στην αντιπροσωπευτική δημοκρατία την κρατική εξουσία την ασκεί ένα σώμα αντιπροσώπων του λαού. Το αντιπροσωπευτικό σύστημα λοιπόν είναι εκείνο στο οποίο τους κανόνες δικαίου τους θέτει μία εκλεγμένη συνέλευση του εν στενεί εννοία λαού. Η ουσία του αντιπροσωπευτικού συστήματος έγκειται στη διάκριση αντιπροσωπευόμενου που έχει την ανώτατη εξουσία και αντιπροσώπου που την ασκεί. Βασικό χαρακτηριστικό του αντιπροσωπευτικού συστήματος είναι ο αποκλεισμός της επιτακτικής εντολής. Μεταξύ αντιπροσωπευόμενου και αντιπροσώπου δεν υπάρχει νομικός δεσμός. Το αντιπροσωπευτικό σώμα εκφράζει τη δική του βούληση και τα μέλη του είναι ανεύθυνα για τη γνώμη και την ψήφο τους. Το αντιπροσωπευτικό σύστημα εμφανίζεται και αναπτύσσεται στην Αγγλία. Παράλληλα το αντιπροσωπευτικό σύστημα διαμορφώνεται ως οργανωτική βάση του πολιτεύματος πολύ πριν αυτό γίνει δημοκρατικό με την καθιέρωση της καθολικής και ίσης ψήφου.[[1]](#footnote-1)

# § 2. Είδη αντιπροσωπευτικού συστήματος με κριτήριο το βαθμό χωρισμού των εξουσιών

Η κρατική εξουσία ή κυριαρχία είναι μία και αδιαίρετη και ανήκει στο λαό. Επειδή στην έμμεση δημοκρατία το αντιπροσωπευτικό όργανο ασκεί όλες τις αρμοδιότητες, οι οποίες είναι εκφάνσεις της κρατικής εξουσίας, δεν υπάρχει κανένα ουσιαστικό εμπόδιο στις ενδεχόμενες καταχρήσεις του. Σύμφωνα με τον Locke και τον Montesquieu, η σύμπτωση σε ένα κρατικό όργανο όλων των αρμοδιοτήτων της κρατικής εξουσίας ενέχει αυθαιρεσία. Από τότε ο χωρισμός των εξουσιών θεωρείται θεμελιώδες, αλλά και αναγκαίο χαρακτηριστικό της δημοκρατίας. Για να γίνουν σεβαστά τα δικαιώματα του ανθρώπου, απαιτείται ο χωρισμός των λειτουργιών, ο οποίος προλαμβάνει τις όποιες καταχρήσεις στο αντιπροσωπευτικό σύστημα. Η κατανομή των αρμοδιοτήτων γίνεται σε διαφορετικά όργανα με βάση το οργανικό κριτήριο. Παραδοσιακά γίνεται διάκριση ανάμεσα στη νομοθετική, την εκτελεστική και την δικαστική λειτουργία. Η αρχή της διάκρισης των εξουσιών διατυπώθηκε για πρώτη φορά με στο Bill of Rights του Συντάγματος της Virginia του 1776[[2]](#footnote-2). Η συστηματική σχέση ανάμεσα στη νομοθετική εξουσία και την εκτελεστική εξουσία αποτελεί το σύστημα διακυβέρνησης. Το κάθε κράτος εισάγει το δικό του κυβερνητικό σύστημα. Στη θεωρία συνάγονται τρεις τύποι ανάλογα με το βαθμό χωρισμού των εξουσιών: το κοινοβουλευτικό σύστημα, το προεδρικό σύστημα και το σύστημα της κυβερνώσης Βουλής.

# Κεφάλαιο Πρώτο

# Κοινοβουλευτικό Σύστημα

# § 3. Γένεση

Το κοινοβουλευτικό σύστημα είναι η αρχαιότερη μορφή ρύθμισης των σχέσεων μεταξύ των οργάνων του συνταγματικού κράτους, αφού η καταγωγή του ανάγεται σε χρόνο προγενέστερο του ίδιου του τυπικού Συντάγματος[[3]](#footnote-3). Το 1066 είναι έτος-σταθμός για την ιστορία της Αγγλίας με την εισβολή των Νορμανδών στο νησί. Κατά την περίοδο κυριαρχίας των Νορμανδών και πιο συγκεκριμένα από τις αρχές του 13ου αιώνα έως το τέλος του 14ου αιώνα αρχίζει να αναπτύσσεται και να εδραιώνεται το αντιπροσωπευτικό και το κοινοβουλευτικό σύστημα στην Αγγλία.

Η έντονη δυσαρέσκεια προς την εξουσία του Στέμματος οδηγεί στη διατύπωση αιτημάτων για περιορισμό της και συμμετοχή των υποκειμένων στη διαμόρφωση της πολιτικής βούλησης, ιδίως σε σχέση με τη φορολογία και την εμπλοκή σε πολέμους. Με την παραχώρηση της Μεγάλης Χάρτας των Ελευθεριών το 1215 το Μέγα Συμβούλιο, συμβουλευτικό όργανο του βασιλιά, διευρύνεται για πρώτη φορά με αντιπροσώπους των κοινοτήτων της χώρας και γίνεται μία περιστολή των εξουσιών του βασιλιά υπέρ του λαού. Το 1242 το Μέγα Συμβούλιο μετονομάζεται σε Κοινοβούλιο και το 1341 το Κοινοβούλιο διαιρείται σε δύο σώματα, τη Βουλή των Λόρδων αποτελούμενη από ευγενείς που κληρονομούσαν την θέση τους και τη Βουλή των Αντιπροσώπων. Την ίδια περίοδο διαμορφώνεται εξελικτικά η ανεξαρτησία του Κοινοβουλίου με κανόνες που καθορίζουν τη συγκρότηση και τις αρμοδιότητές του και με κανόνες που διασφαλίζουν τις προνομίες αυτού και των μελών του.

Κατά τον 17ο αιώνα επέρχεται η οριστική επικράτηση του Κοινοβουλίου έναντι του Στέμματος. Ο Βασιλιάς πρέπει να τηρεί τους κανόνες που παράγει το Κοινοβούλιο. Με άλλα λόγια, ισχύει η υπεροχή του νόμου. Αρχικά το 1628 με το Αίτημα των Δικαιωμάτων και μετά με το Bill of Rights του 1689, θεσμικό επακόλουθο της ένδοξης επανάστασης, διαμορφώνεται οριστικά η περιορισμένη διακυβέρνηση. Κατόπιν αυτών η Βουλή διακηρύσσει δύο αρχές του κοινοβουλευτισμού, την ελεύθερη εντολή και την αντιπροσώπευση στο όνομα του έθνους.

Από το 18ο αιώνα και μετά, δηλαδή την περίοδο της Βιομηχανικής Επανάστασης, παγιώνεται το κοινοβουλευτικό σύστημα στη Μεγάλη Βρετανία και μεταλαμπαδεύεται σε χώρες της ηπειρωτικής Ευρώπης, όπως η Γαλλία. Το Κοινοβούλιο είναι κυρίαρχο, η Βουλή των Αντιπροσώπων είναι υπέρτερη από οποιοδήποτε άλλο όργανο του κράτους με αποτέλεσμα να αποκλείεται ο δικαστικός έλεγχος του νόμου, δηλαδή να επικρατεί ένα καθεστώς αυτοελέγχου[[4]](#footnote-4).

Παράλληλα, ο Βασιλιάς παύει να παρίσταται στις συνεδριάσεις του συμβουλίου των υπουργών του (cabinet). O Βασιλιάς διορίζει έναν ενδιάμεσο, ο οποίος ονομάζεται πρωθυπουργός. Ο πρώτος πολιτικά ισχυρός πρωθυπουργός είναι ο Walpole. Μέχρι τότε οι υπουργοί εξαρτώνται μόνο από τον Βασιλιά και έχουν ποινική ευθύνη (impeachment) έναντι του Κοινοβουλίου. Όταν το 1742 ο Walpole αντιλαμβάνεται ότι θα κινηθεί η ποινική διαδικασία εναντίον του, παραιτείται. Έτσι, γεννιέται η ατομική πολιτική ευθύνη των υπουργών ενώπιον του Κοινοβουλίου. Όταν 40 χρόνια μετά το 1782 ο πρωθυπουργός λόρδος North παραιτείται λόγω της αποδοκιμασίας της Βουλής των Κοινοτήτων για την αποτυχημένη πολιτική του στην Αμερική, παραιτούνται μαζί του και οι υπουργοί. Η πολιτική ευθύνη γίνεται πλέον συλλογική. Η Βουλή δεν μπορεί να ζητήσει ευθύνες από τον ανεύθυνο Βασιλιά(The King can do no wrong), αλλά από την υπεύθυνη Κυβέρνηση, οι υπουργοί της οποίας προσυπογράφουν τις βασιλικές πράξεις[[5]](#footnote-5).

Εν τέλει, μέσα από την σύντομη ιστορική αναδρομή παρατηρείται το σταδιακό πέρασμα από την απόλυτη μοναρχία στην συνταγματική μοναρχία με κατάληξη τη βασιλευόμενη δημοκρατία. Ο βρετανικός κοινοβουλευτισμός διαμορφώνεται βαθμιαία ανά τους αιώνες κυρίως μέσω των συνθηκών του πολιτεύματος, δηλαδή των κανόνων πολιτικής πρακτικής που αφορούν τις σχέσεις μεταξύ των κρατικών οργάνων, και της συναινετικής παραχώρησης δικαιωμάτων με τους αντίστοιχους βασιλικούς περιορισμούς.

# § 4. Είδη

Σε αντιδιαστολή με τον βρετανικό κοινοβουλευτισμό, κατά τον οποίο η Κυβέρνηση εξαρτάται μόνο από την εμπιστοσύνη του Κοινοβουλίου και άρα ευθύνεται ενώπιον αυτού και χαρακτηρίζεται γνήσιος, βρίσκεται ο μη γνήσιος ή ορλεανικός κοινοβουλευτισμός. Σ’ αυτόν η Κυβέρνηση εξαρτάται και από την εμπιστοσύνη του Αρχηγού του Κράτους. Το αρχέτυπό του ήταν το πολίτευμα της Γαλλίας στο διάστημα από το 1830 έως το 1848, κατά τη διάρκεια της βασιλείας του Λουδοβίκου-Φίλιππου της Ορλεάνης. Ο Βασιλιάς ήταν αρχηγός της εκτελεστικής εξουσίας, είχε νομοθετική πρωτοβουλία με δικαίωμα αρνησικυρίας επί των ψηφισμένων νομοσχεδίων και ασκούσε έντονη επιρροή στην Κυβέρνηση[[6]](#footnote-6). Η πολιτική αστάθεια που επέφερε οδήγησε το Βασιλιά σε παραίτηση.

Η αποτυχία του ορλεανικού κοινοβουλευτισμού οφείλεται στις εγγενείς αντιφάσεις του. Εφόσον ανώτατο όργανο θεωρείται ο λαός και η εξουσία του ασκείται μέσω των αντιπροσώπων του, μοιραία ο Βασιλιάς αποδυναμώνεται και περιορίζεται θεσμικά. Άλλωστε, αν ο αρχηγός του κράτους είναι αιρετός με έμμεση εκλογή, ο ορλεανισμός καθίσταται ανέφικτος, αφού η νομιμοποίησή του υστερεί έναντι του άμεσα εκλεγμένου Κοινοβουλίου[[7]](#footnote-7).

# § 5. Χαρακτηριστικά

Στο κλασικό γνήσιο κοινοβουλευτικό σύστημα σήμερα αλληλεπιδρούν τρία ανώτερα όργανα του κράτους, ο Αρχηγός του Κράτους, η Βουλή και η Κυβέρνηση. Στην κορυφή της εκτελεστικής εξουσίας βρίσκεται ο Αρχηγός του Κράτους και η Κυβέρνηση, ενώ το Κοινοβούλιο ασκεί τη νομοθετική εξουσία. Κατά την αγγλική παράδοση το Κοινοβούλιο αποτελείται από δύο νομοθετικά σώματα, τη Βουλή των Λόρδων και τη Βουλή των Αντιπροσώπων. Σε άλλες χώρες με κοινοβουλευτικό σύστημα, όπως η Ελλάδα, υπάρχει μόνο μία Βουλή. Βασικά χαρακτηριστικά του είναι ο πολιτικά αποδυναμωμένος Αρχηγός του Κράτους και η εξάρτηση της Κυβέρνησης από την εμπιστοσύνη της Βουλής.

Η Κυβέρνηση είναι συλλογικό όργανο, αναλαμβάνει τη γενική πολιτική του κράτους και χαρακτηρίζεται από κομματική ομοιογένεια. Για την ανάδειξη και διατήρησή της στην εξουσία χρειάζεται την εμπιστοσύνη της Βουλής (κοινοβουλευτική αρχή). Ο πρωθυπουργός είναι ο πρώτος μεταξύ ίσων. Οι υπουργοί είναι μέλη του υπουργικού συμβουλίου αλλά και μονοπρόσωπα διοικητικά όργανα. Ταυτόχρονα μπορεί να έχουν και τη βουλευτική ιδιότητα. Υπέχουν αλληλέγγυα πολιτική ευθύνη έναντι της Βουλής.

Ο Αρχηγός του Κράτους μπορεί να είναι αιρετός με εκλογή έμμεση από το λαό (προεδρευόμενη κοινοβουλευτική δημοκρατία) ή κληρονομικός (βασιλευόμενη κοινοβουλευτική δημοκρατία), όπως στη Μεγάλη Βρετανία. Οι αρμοδιότητές του είναι να διορίζει και να παύει την Κυβέρνηση που έχει τη δεδηλωμένη εμπιστοσύνη της Βουλής και να διαλύει τη Βουλή με υπόδειξη της Κυβέρνησης. Ο ρόλος του είναι περισσότερο συμβολικός, είναι εγγυητής των θεσμών και θεωρείται ρυθμιστής του πολιτεύματος. Οι πράξεις του χρήζουν υπουργικής προσυπογραφής μέσω της οποίας μετακυλίεται η ευθύνη του στην υπεύθυνη Κυβέρνηση και έτσι καθίσταται πολιτικά ανεύθυνος ενώπιον της Βουλής[[8]](#footnote-8).

Στο κοινοβουλευτικό σύστημα ο διαχωρισμός των εξουσιών είναι ήπιος. Υπάρχει διασταύρωση ανάμεσα στη νομοθετική και την εκτελεστική εξουσία λόγω της οικειοποίησης τους από το ίδιο κόμμα. Το κόμμα που διαθέτει την απόλυτη πλειοψηφία των εδρών στο κοινοβούλιο καθορίζει τη σύνθεση της κυβέρνησης. Η κομματική πλειοψηφία που συνέχει τις δύο εξουσίες καθιστά τη Βουλή πειθήνιο όργανο της εκτελεστικής λειτουργίας. Αυτό έχει ως αποτέλεσμα αυτοί που νομοθετούν να καλούνται σε μεταγενέστερο στάδιο να εφαρμόσουν τους νόμους. Το γεγονός αυτό μπορεί να φέρει κάποια αποδοτικότητα στη διακυβέρνηση. Μάλιστα, η ελάττωση του κινδύνου προβολής προσκομμάτων κατά την χάραξη της πολιτικής και η έλλειψη των συγκρούσεων μεταξύ των οργάνων θεωρείται μία από τις αρετές του κοινοβουλευτικού συστήματος και ένα σαφές πλεονέκτημα έναντι του προεδρικού. Από την άλλη πλευρά, τίποτα δεν διασφαλίζει ότι θα υπάρχει διαρκώς μονοκομματική κυβέρνηση. Σύμφωνα με τους επικριτές του κοινοβουλευτικού συστήματος, οι κυβερνήσεις συνεργασίας, που μπορεί να προκύψουν εξαιτίας της πολυδιάσπασης των πολιτικών δυνάμεων στο Κοινοβούλιο και με συνέπεια την αδυναμία συγκρότησης ενιαίας, μονοκομματικής κυβέρνησης, όταν το κράτος έχει επιλέξει το αναλογικό εκλογικό σύστημα, και οι κυβερνήσεις μειοψηφίας -δηλαδή όσες δεν διαθέτουν την κοινοβουλευτική πλειοψηφία- λόγω του σχετικού πλειοψηφικού εκλογικού συστήματος ενδέχεται να φέρουν αστάθεια, ακυβερνησία και νομοθετική παράλυση[[9]](#footnote-9).

Αναδεικνύεται, λοιπόν, η σημασία των πολιτικών κομμάτων στις αντιπροσωπευτικές δημοκρατίες. Μάλιστα, η έννοια και ο ρόλος του κόμματος ως θεμέλιο του συστήματος διακυβέρνησης έχει αφομοιωθεί από τα σύγχρονα Συντάγματα, όπως το ελληνικό[[10]](#footnote-10), ούτως, ώστε η δημοκρατία να χαρακτηρίζεται κομματική. Σε αυτό το πλαίσιο σπουδαίο ρόλο αναλαμβάνει ο επικεφαλής του κόμματος, ο πρωθυπουργός, ο οποίος δεσπόζει όχι μόνο της εκτελεστικής αλλά και της νομοθετικής λειτουργίας. Γι’ αυτό θα πρέπει να υπάρχουν οι κατάλληλοι θεσμοί που να διασφαλίζουν την εσωκομματική δημοκρατία ώστε να μην τρέπεται ο πρωθυπουργός σε κοινοβουλευτικό μονάρχη λόγω της συγκέντρωσης του συνόλου της εξουσίας στο πρόσωπό του [[11]](#footnote-11).

Ο κοινοβουλευτισμός σήμερα έχει εξαπλωθεί σε χώρες, όπως Ελλάδα, Ιταλία και Ισραήλ (προεδρευόμενη κοινοβουλευτική δημοκρατία), Ισπανία, Σουηδία (βασιλευόμενη κοινοβουλευτική δημοκρατία) κτλ, σε πρώην βρετανικές αποικίες, όπως η Ινδία, Καναδάς.

# § 6. Το πρότυπο της Αγγλίας σήμερα

Στο κοινοβουλευτικό σύστημα του Westminister η διάκριση των εξουσιών γίνεται ανάμεσα στο Στέμμα και το Κοινοβούλιο. Καταρχήν για την παραγωγή των νόμων απαιτείται η συμμετοχή αφ’ ενός του Στέμματος και αφ’ ετέρου των δύο νομοθετικών σωμάτων. Ο καθένας τους διαθέτει την εξουσία του βέτο. Στη συνέχεια, οι Υπουργοί, οι οποίοι αντιπροσωπεύουν το Στέμμα και ακούν τις εξουσίες τους εξ ονόματος του Στέμματος, πρέπει να είναι μέλη του Κοινοβουλίου, ώστε να διασφαλίζεται ο έλεγχός τους. Τέλος, μέχρι πρόσφατα η Βουλή των Λόρδων διέθετε δικαστικές αρμοδιότητες.

Στη Μεγάλη Βρετανία ακόμα και σήμερα εξακολουθεί να επικρατεί η ιδέα της παντοδυναμίας του Κοινοβουλίου και να καθίσταται έτσι ισοδύναμο όργανο με την Κυβέρνηση στη λειτουργία του κράτους. Αυτό αφορά κυρίως μόνο τη Βουλή των Κοινοτήτων γιατί η Βουλή των Λόρδων με δύο νόμους το 1911 και το 1949 απώλεσε μεγάλο μέρος των αρμοδιοτήτων της που διέθετε μέχρι τον 20ο αιώνα. Η αρχή της κυριαρχίας του Κοινοβουλίου σημαίνει ότι το υπάρχον Κοινοβούλιο δεν μπορεί να δεσμεύσει ένα μελλοντικό, γιατί έτσι θα καταργούταν η αρχή της νομιμοποίησης με τον επίκαιρο χαρακτήρα. Ωστόσο ακόμα και αυτή η κυριαρχία είναι σαφώς συρρικνωμένη αφ’ ενός λόγω της μεταβίβασης από το 1998 αρμοδιοτήτων στο σκωτικό, ουαλικό και βορειοϊρλανδικό Κοινοβούλιο (devolution) και αφ’ ετέρου λόγω της εφαρμογής του ενωσιακού δικαίου-τουλάχιστον μέχρι την έξοδο της Μεγάλης Βρετανίας από την Ευρωπαϊκή Ένωση- και της Ευρωπαϊκής Σύμβασης των Δικαιωμάτων του Ανθρώπου (ΕΣΔΑ)[[12]](#footnote-12).

# § 7. Λίγα λόγια για την Ελλάδα

Στην Ελλάδα το κοινοβουλευτικό σύστημα είναι γνήσιο. Η κυβέρνηση διορίζεται από τον Πρόεδρο της Δημοκρατίας[[13]](#footnote-13) και έχει την εμπιστοσύνη της Βουλής[[14]](#footnote-14). Η διακήρυξη της αρχής της δεδηλωμένης, σύμφωνα με την οποία ο Βασιλιάς τότε υποχρεούται να διορίζει την κυβέρνηση που έχει την εμπιστοσύνη της Βουλής και όχι κατά το δοκούν έγινε για πρώτη φορά το 1875 και καταγράφηκε στο Σύνταγμα του 1975. Μέχρι τότε ίσχυε ως συνταγματικό έθιμο ή κατ’ άλλη γνώμη ως συνθήκη του πολιτεύματος. Η κοινοβουλευτική αρχή, δηλαδή η υποχρέωση της κυβέρνησης να έχει την εμπιστοσύνη της Βουλής, εισήχθη με το Σύνταγμα του 1927. Με την αναθεώρηση του 1986 οι αρμοδιότητες του Προέδρου της Δημοκρατίας συρρικνώνονται ακόμα περισσότερο. Έτσι, ο πρωθυπουργός διαθέτει τεράστια πραγματική πολιτική δύναμη[[15]](#footnote-15).

# Κεφάλαιο Δεύτερο

# Προεδρικό Σύστημα

# § 8. Γένεση

Αντίπαλο δέος του κοινοβουλευτικού συστήματος είναι το προεδρικό σύστημα ή το σύστημα της ανεξάρτητης εκτελεστικής εξουσίας, το οποίο έχει αφετηρία το αμερικανικό ομοσπονδιακό Σύνταγμα του 1787, το πρώτο γραπτό Σύνταγμα. Οι πατέρες του αμερικανικού Συντάγματος είχαν ως πρότυπο τη μονοπρόσωπη και ισχυρή εκτελεστική εξουσία. Όμως, αντί του θεσμού του κληρονομικού Βασιλέα, ο οποίος είχε ήδη αποδυναμωθεί στη μητέρα πατρίδα, εισήγαγαν τον θεσμό του αιρετού Προέδρου, στον οποίο συγκέντρωσαν σύμπασα την εκτελεστική εξουσία[[16]](#footnote-16).

# § 9. Χαρακτηριστικά του αμερικανικού προεδρικού συστήματος

Η εκτελεστική εξουσία ανήκει στον Πρόεδρο των Ηνωμένων Πολιτειών, ο οποίος είναι ένα μονοπρόσωπο όργανο[[17]](#footnote-17), και η νομοθετική εξουσία ασκείται από το Κογκρέσο, το οποίο απαρτίζεται από δύο νομοθετικά όργανα, τη Βουλή των Αντιπροσώπων και τη Γερουσία[[18]](#footnote-18).

Η εκλογή του Προέδρου γίνεται από το λαό έμμεσα μέσω ενός σώματος εκλεκτόρων για τετραετή θητεία[[19]](#footnote-19) και μετά την 22η τροποποίηση του Συντάγματος το 1951 μέχρι 2 φορές. Μαζί με αυτόν εκλέγεται και ένας Αντιπρόεδρος με κύριο ρόλο να διαδεχθεί τον Πρόεδρο αν για κάποιον λόγο διακοπεί η θητεία του με βάση την 25η Τροπολογία του Συντάγματος[[20]](#footnote-20). Επίσης, ο Αντιπρόεδρος προεδρεύει χωρίς ψήφο στις συνεδριάσεις της Γερουσίας[[21]](#footnote-21).

Η Γερουσία εκλέγεται για εξαετή θητεία χρόνια με τμηματική ανανέωση των μελών της κατά 1/3 κάθε 2 χρόνια και η Βουλή των Αντιπροσώπων για διετή θητεία[[22]](#footnote-22).

Ο Πρόεδρος έχει αυτοτελή νομιμοποιητική βάση με λογικό επακόλουθο την αυξημένη πολιτική ισχύ έναντι των νομοθετικών σωμάτων και είναι φορέας όλων των κυβερνητικών αρμοδιοτήτων. Επικουρείται, βέβαια, από υπουργούς, οι οποίοι δεν είναι μέλη ενός συλλογικού οργάνου, όπως στο κοινοβουλευτικό σύστημα, αλλά είναι απλοί βοηθοί του, διορίζονται και παύονται από αυτόν κατά το δοκούν. Οι υπουργοί δεν είναι μέλη του Κογκρέσου ούτε μπορούν να παρίστανται στις συνεδριάσεις του. Αυτονόητο είναι ότι δεν απαιτείται η υπουργική προσυπογραφή των προεδρικών πράξεων σε αντίθεση με το κοινοβουλευτικό σύστημα. Η Κυβέρνηση των ΗΠΑ είναι δομημένη σε μία αρχηγοκεντρική βάση.

Ο Πρόεδρος και οι υπουργοί του δεν υπέχουν πολιτική ευθύνη έναντι του Κογκρέσου, δεν λαμβάνουν ψήφο εμπιστοσύνης ούτε δυσπιστίας. Συνεπώς, δεν είναι νοητή η πρόωρη προεδρική εκλογή ούτε η διάλυση του Κογκρέσου από τον Πρόεδρο και η εκλογή νέου.

Εξαιτίας της απουσίας κλασικών κοινοβουλευτικών θεσμών, το πολίτευμα των ΗΠΑ διακρίνεται από ένα αυστηρό διαχωρισμό των εξουσιών, με αξιόλογες εξαιρέσεις είτε προς την κατεύθυνση της εκτελεστικής είτε της νομοθετικής εξουσίας. Ο Πρόεδρος μπορεί να ασκήσει αρνησικυρία σε ψηφισμένο νομοσχέδιο, το οποίο για να γίνει νόμος θα πρέπει να ξαναψηφισθεί από το Κογκρέσο με αυξημένη πλειοψηφία 2/3[[23]](#footnote-23). Ακόμη, ο Πρόεδρος μπορεί να συγκαλέσει το Κογκρέσο σε έκτακτες περιπτώσεις και να απευθύνει διαγγέλματα, όχι όμως και να εμποδίσει τη σύγκλησή του. Από την άλλη πλευρά, η Γερουσία δίνει την έγκρισή για τον διορισμό ανώτερων ομοσπονδιακών λειτουργών και επικυρώνει τις διεθνείς συνθήκες με αυξημένη πλειοψηφία 2/3. Όσον αφορά τη διαδικασία του impeachment (καθαίρεση), αυτή διαφέρει από το κοινοβουλευτικό σύστημα γιατί πρόκειται για ποινική ευθύνη. Κινείται με απόφαση της πλειοψηφίας της Βουλής των Αντιπροσώπων[[24]](#footnote-24) και απαιτείται η αυξημένη πλειοψηφία 2/3 της Γερουσίας υπό τον Πρόεδρο του Ανωτάτου Ομοσπονδιακού Δικαστηρίου[[25]](#footnote-25). Η διαδικασία της καθαίρεσης κινήθηκε δύο φορές κατά των Προέδρων Andrew Johnson το 1867 και Bill Clinton το 1998-1999 χωρίς να τελεσφορήσουν, ωστόσο, αφού δεν συγκεντρώθηκαν οι απαιτούμενες πλειοψηφίες. Υπάρχει και η περίπτωση του Richard Nixon το 1975, ο οποίος παραιτήθηκε πριν προλάβει να κινηθεί η διαδικασία της καθαίρεσης[[26]](#footnote-26).

Το αμερικανικό προεδρικό σύστημα διασφαλίζει, τυπικά τουλάχιστον, σίγουρα την αδιατάρακτη κυβερνητική σταθερότητα, αφού υπάρχει απουσία αμοιβαίων εξαρτήσεων ανάμεσα στον Πρόεδρο και το Κογκρέσο. Μεταξύ των άμεσων οργάνων σχηματίζεται ολόκληρο σύστημα αμοιβαίων ελέγχων και αντισταθμισμάτων με αναπόσπαστο το ρόλο του Ανωτάτου Ομοσπονδιακού Δικαστηρίου. Δεν παρατηρούνται περιπτώσεις συμπαγούς κομματικής πειθαρχίας όπως στο κοινοβουλευτικό σύστημα. Μάλιστα δεν είναι σπάνιο το φαινόμενο η πλειοψηφία στο Κογκρέσο να ανήκει σε διαφορετικό κόμμα από τον Πρόεδρο ή τα δύο νομοθετικά σώματα να έχουν διαφορετικό πολιτικό προσανατολισμό. Η κατάληξη είναι να ψηφίζονται ενίοτε νόμοι που η εκτελεστική εξουσία δεν θέλει να τους εφαρμόσει ή, αντιστρόφως, να μην ψηφίζονται οι απαραίτητες κατά τον Πρόεδρο ρυθμίσεις, οι οποίες μπορεί να αποτελούν και μέρος της προεκλογικής του ατζέντας. Γι’ αυτό η κριτική που του ασκείται αφορά στην αδυναμία επίλυσης των αδιεξόδων, όπως σε περίπτωση άρνησης ψήφισης του προϋπολογισμού ή επικύρωσης μιας διεθνούς συνθήκης από το Κογκρέσο εξαιτίας της μη διαμόρφωσης ευρέων πολιτικών συναινέσεων. Σε αντίθεση με το κοινοβουλευτικό σύστημα, στο προεδρικό σύστημα δεν υπάρχει θεσμικός τρόπος για τη λύση των κρίσεων με αποτέλεσμα να παρακωλύεται η κυβερνητική αποδοτικότητα[[27]](#footnote-27).

# § 10. Εξάπλωση του προεδρισμού

Το προεδρικό σύστημα των ΗΠΑ μιμήθηκαν πρωτίστως οι χώρες της Λατινικής Αμερικής μετά την ανεξαρτητοποίηση τους από τον 19ο αιώνα έως τον 20ο αιώνα (π.χ. το Σύνταγμα της Βενεζουέλας του 1811, το Σύνταγμα του Μεξικό το 1824, το Σύνταγμα της Αργεντινής του 1826 και του 1853, το Σύνταγμα του Εκουαδόρ του 1830 κτλ). Δεν πρέπει, όμως, να παραγνωρίζεται και η επιρροή που άσκησαν το γαλλικό και το ισπανικό Σύνταγμα του 1791 και του 1812 αντίστοιχα. Μετά την ανεξαρτητοποίησή τους οι χώρες της Λατινικής Αμερικής αντιμετώπιζαν το ίδιο θεσμικό πρόβλημα που κλήθηκαν να αντιμετωπίσουν οι νέες ανεξάρτητες Ηνωμένες Πολιτείες μετά το 1776, δηλαδή την οργάνωση της εθνικής εκτελεστικής αρχής τη στιγμή που ο μονάρχης έπαψε να είναι ο απόλυτος ηγέτης και η μοναρχία η ανώτατη εξουσία. Βέβαια, αυτή η αρχική επιλογή του προεδρικού συστήματος δεν εξηγεί απαραίτητα την ενδυνάμωσή και την εδραίωσή του κατά τους επόμενους αιώνες. Αυτό μπορεί να οφείλεται είτε στην πολιτική επιρροή των ΗΠΑ ή στην εντύπωση ότι η οικονομική τους ανάπτυξη συνδέεται με τη μορφή διακυβέρνησης.

Όσον αφορά την εκτελεστική εξουσία, αυτή περιλαμβάνει τη θέση σε ισχύ εκτελεστικών διαταγμάτων, την άσκηση εκτεταμένων εξουσιών σε περίπτωση κατάστασης ανάγκης, την πρόταση συνταγματικής αναθεώρησης και την κίνηση νομοθετικής διαδικασίας, την άσκηση βέτο, την απονομή χάριτος, το διορισμό και την παύση του υπουργικού συμβουλίου και τη διάλυση της Βουλής. Οι αρμοδιότητες της νομοθετικής εξουσίας, αντίθετα, περιορίζονται στην απομάκρυνση ορισμένων μεμονωμένων Υπουργών, την άσκηση εποπτείας στην εκτελεστική εξουσία και την ανατροπή του βέτο, όπου προβλέπεται συνταγματικά.

Παρόλα τα κοινά στοιχεία με το πρότυπο Σύνταγμα των Η.Π.Α., τα λατινοαμερικάνικα συντάγματα αποκλίνουν, κυρίως, ως προς την αποδιδόμενη νομοπαραγωγική δύναμη στην εκτελεστική εξουσία. Αυτή περιλαμβάνει, πρώτον, την έκδοση εκτελεστικών διαταγμάτων που περικλείουν νομικά δεσμευτικούς κανόνες, δεύτερον, την παροχή εκτεταμένων εξουσιών σε περίπτωση κατάστασης ανάγκης-αν και οι επιμέρους εξουσίες ποικίλουν στα κατ’ ιδίαν Συντάγματα- και, τρίτον, τη νομοθετική πρωτοβουλία και την πρόταση αναθεώρησης του Συντάγματος.

Καταρχήν, όλα τα λατινοαμερικάνικα Συντάγματα περιέχουν πρόβλεψη, ώστε να κηρύσσει η εκτελεστική εξουσία τη χώρα σε κατάσταση ανάγκης[[28]](#footnote-28). Ο ρόλος δε της νομοθετικής λειτουργίας στην κήρυξη της κατάστασης ανάγκης είναι περιορισμένος. Τις περισσότερες φορές, άλλωστε, η κατάσταση ανάγκης κηρύσσεται εξαιτίας ανησυχιών για την εσωτερική ασφάλεια. Όσον αφορά τη νομοθετική πρωτοβουλία εκ μέρους της εκτελεστικής εξουσίας, αυτή εστιάζεται, πρωτίστως, στην πρόταση του νόμου του προϋπολογισμού.

Η προαναφερθείσα συγκέντρωση των νομοπαραγωγικών εξουσιών στην εκτελεστική λειτουργία θεωρείται από πολλούς θεωρητικούς ωε η απάντηση στις απαιτήσεις της σύγχρονης διακυβέρνησης. Η διοίκηση αποτελούμενη από έμπειρους γραφειοκράτες ασχολείται σήμερα με τεχνικά δύσκολα ζητήματα. Η παραπάνω, λοιπόν, συγκέντρωση καθίσταται απαραίτητη λόγω της πολυπλοκότητας των προβλημάτων. Κατ’ επέκταση παρέχει και ένα άλλο πλεονέκτημα: διευκολύνεται η ανάληψη ευθύνης και παρέχεται η δυνατότητα λογοδοσίας.

Συνοψίζοντας, το προεδρικό σύστημα σήμερα εγκαθιδρύεται σε όλα τα Συντάγματα των λατινοαμερικανικών κρατών και συνδέεται με την έλλειψη δικής τους συνταγματικής ιστορίας λόγω της αποικιοκρατίας, με κοινωνικά δεδομένα και με την προσπάθεια καταπολέμησης των φαινομένων διαφθοράς. Μπορούμε, όμως, να κάνουμε μία ξεχωριστή κατηγοριοποίηση του λατινοαμερικάνικου μοντέλου λόγω του ισχυρού παρεμβατικού ρόλου του Προέδρου στη νομοθετική διαδικασία, καθώς και λόγω της εκτεταμένης εξουσίας του κατά την κατάσταση ανάγκης, γεγονός που το διακρίνει από οποιαδήποτε άλλο προεδρικό σύστημα στον κόσμο[[29]](#footnote-29).

Επιπλέον, το προεδρικό σύστημα βρήκε μεγάλη απήχηση σε κράτη της Αφρικής και, λιγότερο, της Ασίας τα οποία προέκυψαν με το τέλος της αποικιοκρατίας το δεύτερο μισό του 20ου αιώνα. Ωστόσο, πίσω από αυτά πολλές φορές υποκρύπτονταν δικτατορικά καθεστώτα. Στην Ευρώπη μόνο η Κύπρος έχει υιοθετήσει προεδρικό σύστημα, καθώς και ορισμένες χώρες που προέκυψαν με την κατάρρευση της Σοβιετικής Ένωσης[[30]](#footnote-30).

# Κεφάλαιο Τρίτο

# Η ενδιάμεση μορφή του ημι-προεδρικού συστήματος

# § 11. Έννοια

Το ημι-προεδρικό σύστημα εμφανίζεται τον 20ο αιώνα και είναι κατά βάση κοινοβουλευτικό σύστημα, αλλά δανείζεται στοιχεία του προεδρικού συστήματος με κυριότερο την άμεση και καθολική εκλογή του Προέδρου της Δημοκρατίας από το λαό, ο οποίος έχει αξιοσημείωτες δικές του αρμοδιότητες. Επιπλέον, ορισμένες πράξεις του εξαιρούνται του κανόνα της υπουργικής προσυπογραφής. Κατά αυτόν τον τρόπο ενισχύεται η εκτελεστική εξουσία[[31]](#footnote-31).

Η κυβέρνηση εξακολουθεί να διευθύνεται από τον πρωθυπουργό, ο οποίος χρειάζεται την κοινοβουλευτική πλειοψηφία για να διατηρηθεί στην εξουσία. Η άμεση εκλογή δίνει στον Πρόεδρο της Δημοκρατίας δημοκρατική νομιμοποίηση και μεγάλο πολιτικό κύρος, σε αντίθεση με το κοινοβουλευτικό σύστημα, στο οποίο ο αιρετός αρχηγός δεν την χρειάζεται και ο κληρονομικός δεν την έχει. Αυτό είναι ένα καισαρικό στοιχείο. Η εκτελεστική εξουσία είναι, λοιπόν, δικέφαλη.

Η συνύπαρξη ενός Προέδρου της Δημοκρατίας εκλεγμένου άμεσα από το λαό και εξοπλισμένο με ευρείες αρμοδιότητες, οι οποίες δεν είναι πάντα σαφείς και καθορισμένες, και ενός αρχηγού Κυβέρνησης, ο οποίος είναι φορέας της εμπιστοσύνης του Κοινοβουλίου, καθίσταται δυσλειτουργική. Συχνά ελλοχεύει ο κίνδυνος κυβερνητικής αστάθειας. Συνεπώς, τα ημι-προεδρικά συστήματα τείνουν να μεταλλαχθούν σε κοινοβουλευτικά μέσω του διαρκούς περιορισμού του προέδρου ή σε προεδρικά αφού ο αρχηγός του κράτους είναι de facto και αρχηγός της κυβέρνησης και της κοινοβουλευτικής πλειοψηφίας.

# § 12. Χαρακτηριστικά του γαλλικού συστήματος

Γνωστότερη περίπτωση ισχύοντος ημι-προεδρικού συστήματος είναι αυτό της Γαλλίας. Η νομοθετική εξουσία ασκείται από τη Βουλή και τη Γερουσία, ενώ η εκτελεστική εξουσία από τον Πρόεδρο της Δημοκρατίας και την Κυβέρνηση. Η εκλογή του Προέδρου της Δημοκρατίας ήταν αρχικά έμμεση αλλά από την αναθεώρηση του 1962 και έπειτα είναι άμεση από το λαό με απόλυτη πλειοψηφία σε δύο γύρους[[32]](#footnote-32). Η θητεία του είναι πενταετής μετά την αναθεώρηση του 2000[[33]](#footnote-33) και μόνο για δύο συνεχόμενες φορές μετά την αναθεώρηση του 2008.

Οι αρμοδιότητές του περιγράφονται στα άρθρα 5 έως 19 του Συντάγματος. Περιλαμβάνουν ενδεικτικά τον διορισμό του πρωθυπουργού και των λοιπών μελών της Κυβέρνησης με πρόταση του πρωθυπουργού, καθώς και την παύση τους αν η Κυβέρνηση χάσει την εμπιστοσύνη της Βουλής[[34]](#footnote-34), τη δημοσίευση των νόμων[[35]](#footnote-35), την προκήρυξη δημοψηφίσματος με πρόταση της Κυβέρνησης[[36]](#footnote-36), τη διάλυση της Εθνοσυνέλευσης με τη γνώμη της Κυβέρνησης[[37]](#footnote-37), την αρχηγία των ενόπλων δυνάμεων[[38]](#footnote-38), τη λήψη εξαιρετικών μέτρων για την αντιμετώπιση σοβαρών κινδύνων σε περίπτωση απειλής των δημοκρατικών θεσμών, της εθνικής ανεξαρτησίας, της εδαφικής ακεραιότητας, της εκπλήρωσης των διεθνών υποχρεώσεων[[39]](#footnote-39), την απονομή χάριτος[[40]](#footnote-40), τη διαπραγμάτευση και επικύρωση διεθνών συνθηκών[[41]](#footnote-41), τον διορισμό τριών από τα εννέα μελών του Συνταγματικού Συμβουλίου, καθώς και του Προέδρου του[[42]](#footnote-42) κτλ.

Η λειτουργία της Κυβέρνησης δεν διαφέρει απ’ ότι στο κοινοβουλευτικό σύστημα. Ο πρωθυπουργός θα πρέπει να έχει την κοινοβουλευτική πλειοψηφία και η Κυβέρνησή του να εξαρτάται από τη Βουλή. Οι αρμοδιότητές του περιγράφονται στο άρθρο 21 του Συντάγματος και σχετίζονται ενδεικτικά με τη διεύθυνση της Κυβέρνησης, την εφαρμογή των νόμων κτλ. Ωστόσο, λόγω των σημαντικών και αυξημένων αρμοδιοτήτων του Προέδρου της Δημοκρατίας ο Πρωθυπουργός περιορίζεται αρκετά. Μάλιστα, του Υπουργικού Συμβουλίου προΐσταται ο Πρόεδρος της Δημοκρατίας[[43]](#footnote-43) και όχι ο Πρωθυπουργός[[44]](#footnote-44).

Έτσι, όπως διαρθρώνεται το σύστημα διακυβέρνησης της Γαλλίας, καθίσταται σαφές ότι η εκτελεστική εξουσία είναι δικέφαλη. Άρα, τίθενται αντιμέτωπα δύο ισχυρά κέντρα πραγματικής πολιτικής εξουσίας. Αυτό οδηγεί σε δύο τινά. Αν προέρχονται από κοινή κομματική βάση, στην πράξη ο Πρόεδρος της Δημοκρατίας λειτουργεί ως πολιτικός ηγέτης της χώρας και ο πρωθυπουργός έχει ένα δευτερεύοντα ρόλο. Στην πραγματικότητα, ο Πρόεδρος της Δημοκρατίας γίνεται η αληθινή και μοναδική κινητήριος δύναμη της εκτελεστικής λειτουργίας. Στην περίπτωση, όμως, που δεν έχουν κοινή κομματική προέλευση, τότε θα πρέπει να γίνει η ακόλουθη διάκριση: Αν οι βουλευτικές εκλογές είναι μεταγενέστερες από την προεδρική εκλογή, ο Πρόεδρος της Δημοκρατίας σέβεται τη νεότερη λαϊκή ετυμηγορία και ασκεί τις αρμοδιότητές του με περισσότερη σύνεση και αυτοσυγκράτηση. Αυτή η πραγματική κατάσταση ονομάζεται συγκατοίκηση (cohabitation) και παρουσιάστηκε για πρώτη φορά το 1986, όταν Πρόεδρος της Δημοκρατίας ήταν ο σοσιαλιστής Μιτεράν και πρωθυπουργός ο δεξιός Ζαν Σιράκ. Αν, όμως, ο λαός εκλέξει Πρόεδρο της Δημοκρατίας από διαφορετικό κομματικό στρατόπεδο από την κοινοβουλευτική πλειοψηφία, τότε μπορεί να διαλύσει τη Βουλή και να προκηρύξει εκλογές, ώστε να προκύψει κοινοβουλευτική πλειοψηφία και κατ’ επέκταση Κυβέρνηση που να ανήκει στην ίδια πολιτική παράταξη μ’ αυτόν[[45]](#footnote-45). Προς αποφυγή της κομματικής ασυμφωνίας ανάμεσα στον Πρόεδρο της Δημοκρατίας και την Κυβέρνηση, με αποτέλεσμα τη «συγκατοίκησή» τους για ένα χρονικό διάστημα, μικρότερο ή μεγαλύτερο, θεσπίστηκε το 2001 οργανικός νόμος, κατά τον οποίο οι εθνικές βουλευτικές εκλογές θα διεξάγονται μετά την προεδρική εκλογή[[46]](#footnote-46).

# § 13. Άλλες χώρες με ημι-προεδρικό σύστημα

Μπορεί η Γαλλία να είναι σήμερα το χαρακτηριστικότερο παράδειγμα ημι-προεδρικού συστήματος, αλλά το αρχέτυπο ήταν η Γερμανία υπό το Σύνταγμα της Βαϊμάρης του 1919. Προέβλεπε και αυτό την άμεση εκλογή του Προέδρου της Δημοκρατίας μαζί με τις υπερεξουσίες, οι οποίες τον καθιστούσαν, σύμφωνα με τους υποστηριχτές του, εγγυητή του Συντάγματος. Το Σύνταγμα αυτό αποδείχθηκε δυσλειτουργικό μέχρι που κατέρρευσε πλήρως το 1933.

Άλλο παράδειγμα ημι-προεδρικού συστήματος είναι αυτό που καθιερώνει το Σύνταγμα της Ρωσίας, το οποίο διαμορφώθηκε με το συνταγματικό δημοψήφισμα του 1993. Στην πραγματικότητα ο ομοσπονδιακός Πρόεδρος είναι αυτός που έχει την ουσιαστική εξουσία (άρθρα 80-93 του Συντάγματος). Η κύρια διαφορά είναι ότι ο Ρώσος Πρόεδρος έχει σημαντικά μεγαλύτερη νομοθετική εξουσία από τον Γάλλο. Αν και η βασική δομή του Προεδρικού συστήματος διαμορφώθηκε κατά το γαλλικό σύστημα, διάφορες πτυχές του επηρεάστηκαν σαφώς και από μια σειρά από χαρακτηριστικά του αμερικανικού συστήματος, όπως το προεδρικό προνόμιο ελέγχου της εκτελεστικής εξουσίας, το δικαίωμα του Προέδρου να ασκεί νομοθετική αρνησικυρία (βέτο) σε οποιαδήποτε νόμο ψηφιστεί από το Κοινοβούλιο με την επιφύλαξη να το υπερψηφίσει πλειοψηφία δύο τρίτων[[47]](#footnote-47) και το δικαίωμα του εκλέγεσθαι στις εθνικές εκλογές για θητεία έξι ετών σε συνδυασμό με τη θέση του Αντιπροέδρου[[48]](#footnote-48). Το θέμα της πρότασης μομφής θυμίζει επίσης την αμερικανική διαδικασία του impeachment[[49]](#footnote-49). Σχεδόν όλες οι χώρες της κεντρικής και ανατολικής Ευρώπης που προέκυψαν μετά την κατάρρευση της Σοβιετικής Ένωσης έχουν ημι-προεδρικό ή προεδρικό σύστημα, το οποίο επιβάλλεται από την ανάγκη ύπαρξης ενός προσωποποιημένου κέντρου εξουσίας και ενότητας.

Ακόμα, ημι-προεδρικό σύστημα εφαρμόζεται στη Φινλανδία από το 1919, στην Αυστρία από το 1929, στην Ιρλανδία από το 1937, στην Ισλανδία από το 1945 και στην Πορτογαλία από το 1976. Βέβαια, οι προεδρικές αρμοδιότητες χωρίς την υπουργική προσυπογραφή ποικίλουν από χώρα σε χώρα, όπως και η πραγματική πολιτική δύναμη του κάθε Προέδρου της Δημοκρατίας[[50]](#footnote-50).

# Κεφάλαιο Τέταρτο

# Το σύστημα της κυβερνώσης Βουλής

# § 14. Έννοια

Όπως υποδηλώνει και το όνομά του, το σύστημα της Κυβερνώσης Βουλής σημαίνει ότι η Βουλή απορροφά την Κυβέρνηση ή, με άλλα λόγια, ότι η εκτελεστική εξουσία είναι πλήρως υποταγμένη στη Βουλή. Η διάκριση των εξουσιών είναι, αν όχι ανύπαρκτη, πάντως σίγουρα χαλαρότατη. Το σύστημα της Κυβερνώσης Βουλής είναι ιστορικά ανύπαρκτο ως μορφή κυβέρνησης στο συνταγματικό κράτος. Μόνο σε επαναστατικές περιόδους έχει εμφανισθεί, όπως στη Γαλλία μεταξύ του 1792 έως το 1795. Την εποχή εκείνη η Συμβατική Εθνοσυνέλευση που προήλθε από τις εκλογές του 1792 αποστέρησε σταδιακά τις εξουσίες της Κυβέρνησης μέχρι την τυπική της κατάργηση το 1794. Το σύστημα αυτό έληξε με την ψήφιση νέου Συντάγματος το 1795[[51]](#footnote-51).

# § 15. Το ελβετικό παράδειγμα

Το σύστημα της κυβερνώσης Βουλής έχει υιοθετηθεί από την Ελβετία υπό το Σύνταγμα του 1848, όπως αναθεωρήθηκε το 1874 και το 1999, αλλά αρκετά μετριασμένο και με πολλές ιδιαιτερότητες λόγω και της ομοσπονδιακής οργάνωσης και των αμεσο-δημοκρατικών θεσμών. Η νομοθετική εξουσία ασκείται από την Ομοσπονδιακή Συνέλευση, την οποία αποτελούν δύο Βουλές, το Εθνικό Συμβούλιο και το Συμβούλιο των Κρατών. Ανώτατο εκτελεστικό όργανο είναι το επταμελές Ομοσπονδιακό Συμβούλιο. Τα μέλη του εκλέγονται το καθένα ξεχωριστά από την Ομοσπονδιακή Συνέλευση για τέσσερα έτη και δεν ανακαλούνται. Η ιδιότητα του μέλους του Ομοσπονδιακού Συμβουλίου είναι ασυμβίβαστη με την ιδιότητα του μέλους των δύο Βουλών και δεν μπορεί να παυθεί κατά τη διάρκεια της θητείας του μετά από πρόταση δυσπιστίας. Τα μέλη της Κυβέρνησης συνήθως αναδεικνύονται από τα μεγάλα κόμματα και σχεδόν πάντα επανεκλέγονται, αν θέσουν ξανά υποψηφιότητα. Τέλος, η Ομοσπονδιακή Συνέλευση εκλέγει για ένα χρόνο τον Πρόεδρο και τον Αντιπρόεδρο του Ομοσπονδιακού Συμβουλίου.

Η Ομοσπονδιακή Συνέλευση δίνει εντολές στο Ομοσπονδιακό Συμβούλιο τις οποίες πρέπει να τις εκτελεί. Τα μέλη του Ομοσπονδιακού Συμβουλίου δεν έχουν αλληλέγγυα ευθύνη έναντι των νομοθετικών σωμάτων και δεν είναι νοητή η συλλογική παραίτηση, όπως στο κοινοβουλευτικό σύστημα. Δεν τίθεται, λοιπόν, θέμα εμπιστοσύνης ούτε μπορεί το Ομοσπονδιακό Συμβούλιο να διαλύσει την Ομοσπονδιακή Συνέλευση.

Στο ελβετικό σύστημα η κατανομή των εξουσιών γίνεται χαλαρά ανάμεσα στην Ομοσπονδιακή Συνέλευση και το Ομοσπονδιακό Συμβούλιο και μεταξύ κομμάτων. Βέβαια, διαγράφεται μία υποχώρηση των αντιπροσωπευτικών σωμάτων υπέρ των καντονιών και του λαού. Στην πράξη ο χωρισμός των εξουσιών γίνεται ανάμεσα στο λαό και τα κρατικά όργανα. Επομένως, η όλη δομή και οργάνωση του ελβετικού προτύπου μπορεί να παραπέμπει στο σύστημα της κυβερνώσας Βουλής, αλλά εμφανίζει τόσες ιδιαιτερότητες που μπορούμε να το κατατάξουμε σε ξεχωριστή κατηγορία[[52]](#footnote-52).

# Επίλογος

# § 16. Γενικά συμπεράσματα

Εν κατακλείδι, από την προηγηθείσα ανάλυση θα μπορούσαμε να εξάγουμε κάποια γενικά συμπεράσματα και να καθορίσουμε τα βασικά χαρακτηριστικά και διαφορές ανάμεσα στα προεδρικά και τα κοινοβουλευτικά συστήματα, όπως αναπτύχθηκαν και διαμορφώθηκαν στο πέρασμα των αιώνων στις διάφορες χώρες, στις οποίες και γεννήθηκαν.

Καταρχήν, στο κοινοβουλευτικό σύστημα ο Αρχηγός του Κράτους, αιρετός ή κληρονομικός, δεν έχει εκτεταμένες πολιτικές αρμοδιότητες και ο ρόλος του είναι περισσότερο ρυθμιστικός και συμβολικός, προσανατολίζεται στην επιβολή της συνταγματικής τάξης, εκφράζει τη συνέχεια με το παρελθόν. Αντίθετα, στο προεδρικό σύστημα ο Πρόεδρος είναι τυπικός και ουσιαστικός αρχηγός του κράτους με αξιοσημείωτες αρμοδιότητες.

Η επιλογή του κυβερνητικού συστήματος γίνεται με βάση το συνταγματικό παρελθόν της κάθε χώρας. Όσες χώρες είχαν βασιλεία και μία ισχυρή αστική τάξη, το πολίτευμά τους μετατράπηκε σταδιακά σε βασιλευόμενη κοινοβουλευτική δημοκρατία ή, κατόπιν ρήξης με τη βασιλεία, σε προεδρευόμενη κοινοβουλευτική δημοκρατία. Ανάμεσα σε δύο ισχυρούς πόλους το Βασιλιά και τη Βουλή αναπτύχθηκε ο ρόλος της Κυβέρνησης, η οποία σιγά σιγά απορρόφησε τις εξουσίες του Βασιλιά και πλέον είναι η μόνη υπεύθυνη και λογοδοτεί στη Βουλή.

Από την άλλη μεριά, το αβασίλευτο προεδρικό σύστημα με την απευθείας εκλογή του Προέδρου από το λαό και την αποσύνδεσή του από την εμπιστοσύνη του Κοινοβουλίου διαπλάστηκε στις χώρες του Νέου Κόσμου. Πρώτα οι ΗΠΑ, αφού ανέτρεψαν την αγγλική κυριαρχία και διακήρυξαν την ανεξαρτησία τους, δημιούργησαν αυτό το μοντέλο διακυβέρνησης, στο οποίο πρωτεύοντα ρόλο έχει ο Πρόεδρος και η εκτελεστική λειτουργία και καθιερώνει αυστηρή διάκριση των εξουσιών με αλληλοελέγχους. Αυτό επιβαλλόταν λόγω της υιοθέτησης ομοσπονδιακής δομής και της έλλειψης προηγούμενων κεντρικών κρατικών δομών. Το νεοσύστατο τότε κράτος μαστιζόταν από κοινωνικές και οικονομικές αντιθέσεις, καθώς και ετερόκλητη ανθρωπογεωγραφία. Η ανάγκη για κεντρική διαχείριση και οργάνωση, ώστε να πετύχει το εγχείρημα και να διατηρήσουν οι Πολιτείες την εύθραυστη ανεξαρτησία τους, κατάφερε να γεφυρώσει τις όποιες αντιθέσεις και να γεννήσει ένα καινοτόμο μοντέλο κυβερνητικού συστήματος.

Αργότερα το προεδρικό σύστημα διακυβέρνησης μεταφυτεύθηκε στις χώρες της Λατινικής Αμερικής, όταν αυτές αποτινάχθηκαν από τα δεσμά της αποικιοκρατίας. Και αυτές αντιμετώπιζαν τις ίδιες προκλήσεις με το νεοσύστατο κράτος των ΗΠΑ, όπως την απουσία συνταγματικού παρελθόντος και την ανάγκη δημιουργίας μιας ισχυρής κεντρικής ηγεσίας, που θα αναλάμβανε την ανάπτυξη των πολιτειακών θεσμών και τη δημιουργία κρατικής ενότητας. Στην επιλογή τους αυτή ωθήθηκαν εν μέρει από την πεποίθησή τους ότι η οικονομική ευμάρεια, η ανάπτυξη και η πολιτική κυριαρχία των ΗΠΑ οφειλόταν στο σύστημα διακυβέρνησης. Ωστόσο, όπου και αν δοκιμάστηκε το προεδρικό σύστημα, πουθενά δεν γνώρισε ανάλογη επιτυχία, όπως στις ΗΠΑ. Οι βαθιές κοινωνικές και οικονομικές ανομοιογενείς παρέμειναν, ενώ δεν επετεύχθη η πολυπόθητη πάταξη των φαινομένων διαφθοράς. Η μεγάλη συγκέντρωση των εξουσιών στο πρόσωπο του Προέδρου χωρίς ουσιαστικά θεσμικά αντίβαρα οδήγησε τελικά στην εγκαθίδρυση «προεδρικών δικτατοριών».

**§ 17. Κριτική της διάκρισης**

Συνοψίζοντας, αξίζει να σημειωθεί η κριτική προσέγγιση ορισμένων συγγραφέων απέναντι στη διάκριση ανάμεσα σε προεδρικά και κοινοβουλευτικά συστήματα. Παρά τις όποιες δομικές διαφορές μεταξύ τους, παρουσιάζουν συγκλίσεις και μοιράζονται χαρακτηριστικά που ανατρέπουν το αυστηρό δίπολο και καθιστούν τη διάκριση ακόμα και παρωχημένη.

Πρώτα απ’ όλα, ενώ σημειώνεται ότι, αντιθέτως με το κοινοβουλευτικό σύστημα, στο προεδρικό σύστημα υπάρχει απόλυτη αυτονομία των τριών εξουσιών, καταφαίνεται και εκεί μία ορισμένη σύγχυση αυτών. Παράδειγμα πρώτο είναι το προεδρικό βέτο. Προς επίρρωσιν των παραπάνω συνηγορεί και η συστηματική του κατάταξη στο Τμήμα 7 του πρώτου Άρθρου του Συντάγματος των Η.Π.Α., στο οποίο περιλαμβάνονται οι νομοθετικές αρμοδιότητες και όχι στο δεύτερο Άρθρο του Συντάγματος, στο οποίο καθορίζονται οι εκτελεστικές αρμοδιότητες. Έτσι, κατ’ ουσίαν ο Πρόεδρος καθίσταται το τρίτος μέρος της νομοθετικής διαδικασίας. Δεύτερο παράδειγμα είναι η απονομή μιας ποινικής αρμοδιότητας στο Κογκρέσο. Κατ’ αυτόν τον τρόπο, αφ’ ενός μεν η εκτελεστική λειτουργία καθίσταται υποκείμενη στη θέληση της νομοθετικής εξουσίας, και αφ’ ετέρου δε αποδίδονται δικαιοδοτικές αρμοδιότητες στο νομοθετικό σώμα. Εκτός, όμως, από την οργανική και θεσμική σύγχυση, παρατηρείται και η προσωπική σύγχυση. Κατά πρώτον, στην περίπτωση του impeachment, του νομοθετικού σώματος προεδρεύει ο Πρόεδρος του Ανωτάτου Ομοσπονδιακού Δικαστηρίου. Έπειτα, ο Αντιπρόεδρος των Η.Π.Α., αν και ανήκει στην εκτελεστική λειτουργία, είναι Πρόεδρος της Γερουσίας, δηλαδή του ενός νομοθετικού οργάνου .

Έτερο σημείο κάμψης της αυστηρής διάκρισης ανάμεσα στα δύο συστήματα είναι ο χρόνος διεξαγωγής των εκλογών. Όπως προαναφέρθηκε, διδάσκεται ότι στο προεδρικό σύστημα η προεδρική και η κοινοβουλευτική θητεία είναι εκ των προτέρων και σαφώς καθορισμένες χρονικά. Μόνο μέσω impeachment μπορεί να λήξει η πρόωρα η προεδρική θητεία. Αντίθετα, στο κοινοβουλευτικό σύστημα η θητεία της κυβέρνησης μπορεί να λήξει ανά πάσα στιγμή, αν πάρει ψήφο δυσπιστίας από τη Βουλή.

Ωστόσο, στο κοινοβουλευτικό σύστημα μπορεί να συνυπάρξει μία σταθερή εκλογική θητεία των μελών του βουλευτηρίου διατηρώντας παράλληλα το δικαίωμα τους να αποσύρουν οποτεδήποτε μέσα στην προκαθορισμένη χρονική περίοδο την εμπιστοσύνη τους από την κυβέρνηση. Για παράδειγμα, η Ελλάδα[[53]](#footnote-53), η Ρουμανία[[54]](#footnote-54), η Σουηδία[[55]](#footnote-55), η Φινλανδία[[56]](#footnote-56), η Εσθονία[[57]](#footnote-57) και η Ισπανία[[58]](#footnote-58) συνδυάζουν τη σταθερή τετραετή θητεία του νομοθετικού σώματος με την ψήφο δυσπιστίας. Στη Γερμανία η Βουλή (Bundestag) έχει καθορισμένη τετραετή θητεία, αλλά διαθέτει εποικοδομητική ψήφο δυσπιστίας, όπως ονομάζεται, κατά την οποία θα πρέπει η Βουλή, όταν αποσύρει την ψήφο εμπιστοσύνης της, να προσδιορίσει και τον αναπληρωτή του Καγκελαρίου[[59]](#footnote-59).

Από την άλλη πλευρά, σε ορισμένες χώρες με προεδρικό σύστημα παρέχεται η εξουσία στον Πρόεδρο να διαλύσει το νομοθετικό σώμα πριν τη λήξη της συνταγματικά καθορισμένης θητείας του[[60]](#footnote-60). Βέβαια, συνηθέστερο είναι στο ήμι- προεδρικό σύστημα να προβλέπεται η δυνατότητα διάλυσης της Βουλής από μέρους του Προέδρου της Δημοκρατίας[[61]](#footnote-61).

Κατόπιν όλων των ανωτέρω προκύπτει ότι η παραδοσιακή συστηματική διάκριση μεταξύ του κοινοβουλευτικού και του προεδρικού συστήματος διατηρεί σχετική μόνο αξία στη σύγχρονη εποχή. Έπειτα από μία ενδελεχή έρευνα διαπιστώνεται ότι προεδρικά συστήματα, όπως παραδοσιακά οι Η.Π.Α. ή χώρες της Λατινικής Αμερικής, έχουν ενσωματώσει θεσμούς κοινοβουλευτικών συστημάτων και αντιστρόφως. Αυτό οδηγεί περισσότερο σε μία λειτουργική και θεσμική σύγκλιση παρά σε διακριτές δομικές ιδιαιτερότητες. Σε κάθε περίπτωση δεν έχει τόσο μεγάλη σημασία η επιλογή από μία χώρα του ενός ή του άλλου συστήματος, κάτι που ανάγεται, κυρίως, σε ιστορικούς λόγους και τη κοινωνικοπολιτική συγκυρία της δεδομένης χρονικής στιγμής. Αντιθέτως, εξέχοντα ρόλο διαδραματίζουν οι κατ’ ιδίαν θεσμοί και η λειτουργία τους μέσα στη συνταγματική έννομη τάξη, καθώς και η διαμόρφωση θεμελιωδών δημοκρατικών μηχανισμών και δομών που μπορούν λειτουργήσουν ως αντίβαρα έναντι οποιουδήποτε κρατικού οργάνου, το οποίο διαθέτει εν δυνάμει ισχυρή πολιτική επιρροή και αυξημένη εξουσία[[62]](#footnote-62).

# Βιβλιογραφία και Πηγές

* Γεραπετρίτης Γεώργιος, *Αγγλοαμερικανικοί συνταγματικοί θεσμοί, Θεμέλια και αλληλεπίδραση με το δίκαιο της Ηπειρωτικής Ευρώπης*, Νομική Βιβλιοθήκη, 2016
* Διαμαντόπουλος Αθανάσιος, *Προεδρικό σύστημα στην Ελλάδα: στοχασμοί για μία εναλλακτική θεσμική αρχιτεκτονική*, εκδόσεις Παπαζήση, 2011
* Καλλίας Κωνσταντίνος, *Τρία πολιτεύματα: το Κοινοβουλευτικό της Μεγάλης Βρετανίας, το ημι-προεδρικό της Ε’ Γαλλικής Δημοκρατίας, το Προεδρικό την Ηνωμένων Πολιτειών: δημοκρατικότητα και αποτελεσματικότητα*, Πιτσιλός, 1992
* Καμτσίδου Ιφιγένεια, *Το κοινοβουλευτικό σύστημα: δημοκρατική αρχή και κυβερνητική ευθύνη*, εκδόσεις Σαββάλας, 2011
* Μαυριάς Κώστας, *Συνταγματικό Δίκαιο*, εκδόσεις Π. Ν. Σάκκουλα, 2014
* Παντελής Αντώνιος*, Εγχειρίδιο συνταγματικού δικαίου*, εκδόσεις Λιβάνης, 2016
* Σπυρόπουλος Φίλιππος, *Εισαγωγή στο συνταγματικό δίκαιο*, Αθήνα Κομοτηνή, εκδόσεις Αντ. Ν. Σάκκουλα, 2006
* Χρυσόγονος Κώστας, *Πολιτειολογία: το κράτος ως μορφή οργάνωσης των ανθρωπίνων κοινωνιών*, Αθήνα Θεσσαλονίκη, εκδόσεις Σάκκουλα, 2016
* Richard Albert, *The fusion of Presidentialism and Parliamentarism,* The American Journal of Comparative Law, 2009, p. 531-578
* Jose Antonio Cheibub, Zachary Elkins, Tom Ginsburg, *Latin American Presidentialism in Comperative and Historical Perspective*, Texas Law Review, 2011, p. 1707-1740
* David Marrani, [*Semi-Presidentialism a la Francaise: The Recent Constitutional Evolution of the Two-Headed Executive,* Constitutional Forum, 2009, p. 69-78](http://heinonline.org/HOL/Page?handle=hein.journals/consfo18&div=16&start_page=69&collection=journals&set_as_cursor=4&men_tab=srchresults)
* [www.constituteprogect.org](http://www.constituteprogect.org)
* www.evenizelos.gr/407-speeches/conferencespeech/conferencespeech2016/5483-2016-11-11-11-11-10.html
1. Αντώνιος Παντελής, *Εγχειρίδιο συνταγματικού δικαίου*, εκδόσεις Λιβάνης, 2016 [↑](#footnote-ref-1)
2. Φίλιππος Σπυρόπουλος, *Εισαγωγή στο συνταγματικό δίκαιο*, Αθήνα Κομοτηνή, εκδόσεις Αντ. Ν. Σάκκουλα , 2006, σελ. 40-42 [↑](#footnote-ref-2)
3. Κώστας Χρυσόγονος, *Πολιτειολογία: το κράτος ως μορφή οργάνωσης των ανθρωπίνων κοινωνιών*, Αθήνα Θεσσαλονίκη, εκδόσεις Σάκκουλα, 2016, σελ.123 επ. [↑](#footnote-ref-3)
4. Γεώργιος Γεραπετρίτης, *Αγγλοαμερικανικοί συνταγματικοί θεσμοί, Θεμέλια και αλληλεπίδραση με το δίκαιο της Ηπειρωτικής Ευρώπης*, Νομική Βιβλιοθήκη, 2016, σελ. 23 επ. [↑](#footnote-ref-4)
5. Αντώνιος Παντελής, *Εγχειρίδιο συνταγματικού δικαίου*, εκδόσεις Λιβάνης, 2016 [↑](#footnote-ref-5)
6. Φίλιππος Σπυρόπουλος, *Εισαγωγή στο συνταγματικό δίκαιο*, Αθήνα Κομοτηνή, εκδόσεις Αντ. Ν. Σάκκουλα , 2006, σελ. 46-47 [↑](#footnote-ref-6)
7. Κώστας Χρυσόγονος, *Πολιτειολογία: το κράτος ως μορφή οργάνωσης των ανθρωπίνων κοινωνιών*, Αθήνα Θεσσαλονίκη, εκδόσεις Σάκκουλα, 2016, σελ. 130-131 [↑](#footnote-ref-7)
8. Αντώνιος Παντελής, *Εγχειρίδιο συνταγματικού δικαίου*, εκδόσεις Λιβάνης, 2016 [↑](#footnote-ref-8)
9. Π. χ. καναδικές εκλογές του 2004, όπου το πρώτο κόμμα πήρε 135 από τις 308 έδρες και άντεξε μόνο 18 μήνες [↑](#footnote-ref-9)
10. Άρθρα 37 και 38 του Συντάγματος [↑](#footnote-ref-10)
11. Κώστας Χρυσόγονος, *Πολιτειολογία: το κράτος ως μορφή οργάνωσης των ανθρωπίνων κοινωνιών*, Αθήνα Θεσσαλονίκη, εκδόσεις Σάκκουλα, 2016, σελ. 132-135 [↑](#footnote-ref-11)
12. Γεώργιος Γεραπετρίτης, *Αγγλοαμερικανικοί συνταγματικοί θεσμοί, Θεμέλια και αλληλεπίδραση με το δίκαιο της Ηπειρωτικής Ευρώπης*, Νομική Βιβλιοθήκη, 2016, σελ. 37 επ. [↑](#footnote-ref-12)
13. Άρθρο 37 του Συντάγματος [↑](#footnote-ref-13)
14. Άρθρο 84 του Συντάγματος [↑](#footnote-ref-14)
15. Φίλιππος Σπυρόπουλος, *Εισαγωγή στο συνταγματικό δίκαιο*, Αθήνα Κομοτηνή, εκδόσεις Αντ. Ν. Σάκκουλα , 2006, σελ. 59-61 [↑](#footnote-ref-15)
16. Φίλιππος Σπυρόπουλος, *Εισαγωγή στο συνταγματικό δίκαιο*, Αθήνα Κομοτηνή, εκδόσεις Αντ. Ν. Σάκκουλα , 2006, σελ. 47 επ. [↑](#footnote-ref-16)
17. γενική ρήτρα του άρθρου 2 τμήματος 1 παρ. 1 του Συντάγματος [↑](#footnote-ref-17)
18. συγκεκριμένες νομοθετικές αρμοδιότητες κατά το άρθρο 1 τμήματα 1 και 8 του Συντάγματος [↑](#footnote-ref-18)
19. Άρθρο 2, Τμήμα 1 παρ. 2-3 του Συντάγματος [↑](#footnote-ref-19)
20. Τμήμα 1 [↑](#footnote-ref-20)
21. Άρθρο 1, Τμήμα 3 παρ. 4 του Συντάγματος [↑](#footnote-ref-21)
22. Άρθρο 1, Τμήματα 2 και 3 του Συντάγματος [↑](#footnote-ref-22)
23. Άρθρο 1, Τμήμα 7 παρ. 2 του Συντάγματος [↑](#footnote-ref-23)
24. Άρθρο 1, Τμήμα 2 παρ. 5 του Συντάγματος [↑](#footnote-ref-24)
25. Άρθρο 1, Τμήμα 3 παρ. 6 του Συντάγματος [↑](#footnote-ref-25)
26. Αντώνιος Παντελής, *Εγχειρίδιο συνταγματικού δικαίου*, εκδόσεις Λιβάνης, 2016 [↑](#footnote-ref-26)
27. Κώστας Χρυσόγονος, *Πολιτειολογία: το κράτος ως μορφή οργάνωσης των ανθρωπίνων κοινωνιών*, Αθήνα Θεσσαλονίκη, εκδόσεις Σάκκουλα, 2016, σελ. 135-140 [↑](#footnote-ref-27)
28. Βέβαια, και το Σύνταγμα των Η.Π.Α. περιέχει αντίστοιχη ρύθμιση, όμως, σχετικά περιορισμένη και στενά ερμηνευτέα. Βλ. Άρθρο 1, Τμήμα 9, εδ. Β του Συντάγματος [↑](#footnote-ref-28)
29. Jose Antonio Cheibub, Zachary Elkins, Tom Ginsburg, *Latin American Presidentialism in Comparative and Historical Perspective*, Texas Law Review, 2011, p. 1707-1740 [↑](#footnote-ref-29)
30. Κώστας Χρυσόγονος, *Πολιτειολογία: το κράτος ως μορφή οργάνωσης των ανθρωπίνων κοινωνιών*, Αθήνα Θεσσαλονίκη, εκδόσεις Σάκκουλα, 2016, σελ. 140-143 [↑](#footnote-ref-30)
31. Αντώνιος Παντελής, *Εγχειρίδιο συνταγματικού δικαίου*, εκδόσεις Λιβάνης, 2016 [↑](#footnote-ref-31)
32. Άρθρο 7 του Συντάγματος [↑](#footnote-ref-32)
33. Άρθρο 6 του Συντάγματος [↑](#footnote-ref-33)
34. Άρθρο 8 του Συντάγματος [↑](#footnote-ref-34)
35. Άρθρο 10 του Συντάγματος [↑](#footnote-ref-35)
36. Άρθρο 11 του Συντάγματος [↑](#footnote-ref-36)
37. Άρθρο 12 του Συντάγματος [↑](#footnote-ref-37)
38. Άρθρο 15 του Συντάγματος [↑](#footnote-ref-38)
39. Άρθρο 16 του Συντάγματος [↑](#footnote-ref-39)
40. Άρθρο 17 του Συντάγματος [↑](#footnote-ref-40)
41. Άρθρο 52 του Συντάγματος [↑](#footnote-ref-41)
42. Άρθρο 56 του Συντάγματος [↑](#footnote-ref-42)
43. Άρθρο 9 του Συντάγματος [↑](#footnote-ref-43)
44. Κώστας Χρυσόγονος, *Πολιτειολογία: το κράτος ως μορφή οργάνωσης των ανθρωπίνων κοινωνιών*, Αθήνα Θεσσαλονίκη, εκδόσεις Σάκκουλα, 2016, σελ. 145-146 [↑](#footnote-ref-44)
45. Αντώνιος Παντελής, *Εγχειρίδιο συνταγματικού δικαίου*, εκδόσεις Λιβάνης, 2016 [↑](#footnote-ref-45)
46. David Marrani, *Semi-Presidentialism a la Francaise: The Recent Constitutional Evolution of the Two-Headed Executive*, Constitutional Forum, 2009, p. 69-78 [↑](#footnote-ref-46)
47. Άρθρο 107 παρ. 3 του Συντάγματος [↑](#footnote-ref-47)
48. Άρθρο 81 του Συντάγματος [↑](#footnote-ref-48)
49. Άρθρα 92 και 93 του Συντάγματος [↑](#footnote-ref-49)
50. Κώστας Χρυσόγονος, *Πολιτειολογία: το κράτος ως μορφή οργάνωσης των ανθρωπίνων κοινωνιών*, Αθήνα Θεσσαλονίκη, εκδόσεις Σάκκουλα, 2016, σελ. 144-147 [↑](#footnote-ref-50)
51. Κώστας Χρυσόγονος, *Πολιτειολογία: το κράτος ως μορφή οργάνωσης των ανθρωπίνων κοινωνιών*, Αθήνα Θεσσαλονίκη, εκδόσεις Σάκκουλα, 2016, σελ. 148-150 [↑](#footnote-ref-51)
52. Αντώνιος Παντελής, *Εγχειρίδιο συνταγματικού δικαίου*, εκδόσεις Λιβάνης, 2016 [↑](#footnote-ref-52)
53. Άρθρα 53 και 84 του Συντάγματος [↑](#footnote-ref-53)
54. Άρθρα 63 παρ. 1 και 110 παρ. 2 του Συντάγματος [↑](#footnote-ref-54)
55. Κεφάλαιο 3, Μέρος 2, Άρθρο 3 και Κεφάλαιο 6, Μέρος 3, Άρθρο 5 του Συντάγματος [↑](#footnote-ref-55)
56. Κεφάλαιο 3, Τμήματα 24 παρ. 1 και 26 παρ. 1, Κεφάλαιο 5, Τμήμα 64 παρ. 2 του Συντάγματος [↑](#footnote-ref-56)
57. Κεφάλαιο IV, Άρθρο 60 παρ. 3 και Κεφάλαιο VI, Άρθρο 97 του Συντάγματος [↑](#footnote-ref-57)
58. Μέρος III, Κεφάλαιο 1, Άρθρο 68 παρ. 4, Μέρος IV, Άρθρο 101 παρ. 1, Μέρος VI, Άρθρο 115 παρ. 1 του Συντάγματος [↑](#footnote-ref-58)
59. Κεφάλαιο III, Άρθρο 39 παρ.1 και Κεφάλαιο VI, Άρθρο 67 παρ.1και 68 παρ. 1 του Συντάγματος [↑](#footnote-ref-59)
60. Π. χ. Κεφάλαιο VI, Άρθρο 134 του Συντάγματος του Περού [↑](#footnote-ref-60)
61. Τίτλος II, Άρθρα 6 και 12 του γαλλικού Συντάγματος και Κεφάλαιο 4, Άρθρο 84β του ρωσικού Συντάγματος σε συνδυασμό με το Κεφάλαιο 6, Άρθρα 111 παρ. 4 και 117 παρ. 3 τελ. εδ. του Συντάγματος [↑](#footnote-ref-61)
62. Richard Albert, *The fusion of Presidentialism and Parliamentarism*, The American Journal of Comparative Law, 2009, p. 531-578 [↑](#footnote-ref-62)